Ir-Regolament tal-Kummissjoni (KE) Nru 184/2004
tat-2 ta' Frar 2004
li tittermina s-sistema tas-sorveljanza retrospettiva b'relazzjoni ma ċerti prodotti ta' l-azzar stabbilita bir-Regolament (KE) Nru 1695/2002
IL-KUMISSJONI TAL-KOMUNITAJIET EWROPEJ,
Wara li kkonsidrat t-Trattat li jistabbilixxi l-Komunità Ewropea,
Wara li kkonsidrat ir-Regolament tal-Kunsill (KE) Nru 3285/94 tat-22 ta' Diċembru 1994 dwar ir-regoli komuni għall-importazzjoni u li jħassar ir-Regolament (KE) Nru 518/94 [1], kif l-aħħar emendat bir-Regolament tal-Kunsill (KE) Nru 2474/2000 [2], u partikolarment l-Artikolu 21 tiegħu.
Wara li kkonsidrat ir-Regolament tal-Kunsill (KE) Nru 519/04 tas-7 ta' Marzu dwar ir-regoli komuni għall-importazzjoni minn ċerti pajjiżi terz u jħassar ir-Regolament (KEE) Nru 1765/82, (KEE) Nru 1766/82 u (KEE) Nru 3420/83 [3], kif l-aħħar emendat bir-Regolament (KE) Nru 427/2003 [4], u partikolarment l-Artikolu 18 tiegħu,
Wara konsultazzjonijiet fi ħdan il-Kumitat Konsultattiv stabbilit permezz ta' l-Artikolu 4 tar-Regolament (KE) Nru 3285/94 u tar-Regolament (KE) Nru 519/94 rispettivament.
Billi:
PROĊEDURA
(1) Fis-27 ta' Settembru 2002, wara investigazzjoni sħiħa fir-rigward ta' wieħed u għoxrin prodott ta' l-azzar, il-Kummissjoni sabet li t-tendenzi fl-importazzjoni ta' ċerti prodotti ta' l-azzar kienet thedded li toħloq danni lill-produtturi tal-Komunità, u li kien fl-interessi tal-Komunità li tkun stabbilita sistema ta' sorveljanza retrospettiva. Sistema ta' sorveljanza retrospettiva kienet għalhekk stabbilita bir-Regolament tal-Kummissjoni (KE) Nru 1695/2002 [5] fir-rigward ta' 14-il prodott ta' l-azzar, jiġifieri folji elettriċi (apparti mill-GOES), folji metalliċi miksija, folji organiċi miksija, prodotti mill-produzzjoni tal-landa, pjanċi quarto, metall ċatt-wiesa, sbarri u sezzjonijiet ħfief (tip merchant) mhux tal-liega, sbarri u sezzjonijiet ħfief (tip merchant) tal-liega, rebars, strippi u għamliet ħfief inossidabbli, virgi minn fili inossidabbli, fili minn azzar inossidabbli, pajpijiet tal-gass u sezzjonijiet vojta minn ġewwa (kollha kif partikolarment deskritti fl-Anness 1 tar-regolament imsemmi hawn fuq).
(2) Fir-reċita 64 tar-Regolament tal-Kummissjoni (KE) Nru 1695/2002, il-Kummissjoni fakkret li l-miżuri ta' sorvelja għandhom ikunu fis-seħħ għall-istess tul ta' żmien skond il-miżuri definittivi ta' salvagwardja dwar ċerti prodotti ta' l-azzar imposti bir-Regolament tal-Kummissjoni (KE) Nru 1694/2002 [6]. Dawk il-miżuri definittivi ta' salvagwardja kienu ġew terminati b'effett mit-8 ta' Diċembru 2003 bir-Regolament tal-Kummissjoni (KE) Nru 2142/2003 [7]. B'konsegwenza, il-miżuri ta' sorveljanza għandhom issa jkunu terminati,
ADOTTAT DAN IR-REGOLAMENT:
Artikolu 1
L-Artikolu 3 tar-Regolament tal-Kummissjoni (KE) Nru 1695/2002 huwa b'dan imħassar.
Artikolu 2
Dan ir-Regolament għandu jidħol fis-seħħ fil-jum ta' wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, fit-2 ta' Frar 2004.